蒙左轄復次韻見寄復賦一首
作者：葛勝仲
朝代：宋

paragraphs: 四海吳興公，嗜學屏塵霿。
妙齡儀天朝，獻納言必中。
軒軒雲鵬升，洋洋壑魚縱。
內庭大手筆，傅班真伯仲。
武庫富所藏，砥柱矻不動。
骯髒妨居中，大觀俄歸鳯。
歸来一丘壑，彈冠謝王貢。
嶪峨懸霤山，窈窕琦玕洞。
奇礓不待輦，桐竹已前種。
神畀賈長頭，天扶孔獨誦。
衡霍縮地来，林深聽幽哢。
軒池攬風月，杖屨屏營從。
山貲自足了，不待燒鉛汞。
斯文未應喪，審象俄入夢。
巖廊翊元化，告猷無日空。
上游倚韜鈐，出聽秣陵訟。
方將膾劉闢，行酒贏萬甕。
急流自勇退，惟深閟神用。
行藏亦何常，此道聖賢共。
終爲巖野霖，且並苕溪葑。